In nomine sanctæ et individuæ Trinitatis. Ego Wido, qui vocor Burgundus, reminiscens enormitatem meorum peccatorum et innumerabilium scelerum, relinquo mundum cum suis actibus, et Sancti Benedicti regulæ gaudens subpono deinceps collum meum, et apud Cluniacum constituo me vivere et famulari Deo, ibique trado sanctis apostolis Petro et Paulo, videlicet loco supranominato, ubi videtur donnus abba Hugo magis prodesse quam preesse, unum mansum in villa quæ vocatur ad Altare, ita solitum per singulos annos et constitutum, ut supradicto loco [Cluniaco] solvat, vel ubi donnus abba jusserit, IIII porcos, et IIII arietes, et IIII solidos, et unum sextarium de vino, et II frustra carnis, et II panes in Natale Domini, et quotiens dominus hujus mansi venerit, servitium. Hunc mansum trado Sancto Petro, ita consuetum, cum villano et uxore et progenie eorum morantibus in eo. Hoc donum laudaverunt comes Wilelmus et archiepiscopus Hugo Besontiensis, et Wido et Pontius, filii mei, et donnus Girardus de Fontevene, et Joscerannus et Aymo, participes nostri fundi. Si quis autem huic dono contrarius existere voluerit, iram omnipotentis Dei et sanctorum apostolorum super se provocet, nisi ad satisfactionem venerit. S. Widonis, qui hoc donum fecit et firmare jussit. S. archiepiscopi Hugonis Besontiensis. S. Widonis et Pontii filii mei. S. Josceranni. S. Aymonis.